
מנהלים, וצוות חינוכי יקר! 
על מנת להיערך באופן הטוב ביותר לוועדת הזכאות ואפיון, חשוב לוודא כי כל הפרטים הנדרשים מוכנים ומסודרים. להלן הנחיות והכוונה לקראת הוועדה:
שלב 1: זיהוי צורך ראשוני
בשלב זה, הצוות החינוכי או הצוות המקצועי בבית הספר (מורים, יועצים, רכזי הכלה והשתלבות) מזהה בעיות או קשיים בתפקוד הלימודי, החברתי, או ההתנהגותי של התלמיד. ברוב המקרים, זהו שלב של שיחות עם ההורים והערכות ראשוניות לגבי מצבו של התלמיד.
שלב 2: הערכה ראשונית
לאחר זיהוי הקשיים, הצוות מבצע הערכה ראשונית של המצב. יש לאסוף נתונים ממספר מקורות:
דיווחים של מורים: תיעוד של קושי בתפקוד הלימודי, התנהגותי או רגשי.
הערכות של יועצים ומורים מומחים: הערכה על בסיס תצפיות וניתוחים מקצועיים.
שיחות עם ההורים: להבין את המצב בבית, תיאורים של מצבים רגשיים או התנהגותיים.
אבחונים קודמים (אם קיימים): שימוש במידע קודם אם היה טיפול או אבחון מקצועי.
שלב 3: ניסיונות תמיכה והתערבות
לפני פנייה לוועדה, הצוות החינוכי יבחן פתרונות שונים כדי לעזור לתלמיד. אלה עשויים לכלול:
תוכניות לימודיות מותאמות (לאחר בירור ובניית פרופיל תפקוד תלמיד מדויק:  שינויים בקצב הלימוד, צמצום מטלות, תמיכה פרטנית.
תמיכה רגשית: שיחות עם יועץ, עזרה קבוצתית או פרטנית להתמודדות עם קשיים רגשיים. טיפולים שביה"ס יכול להשיג מתקציב בית הספר.
תמיכה חברתית: סיוע לפיתוח מיומנויות חברתיות ותגבור בשיתוף פעולה עם תלמידים אחרים.
הערכה מחודשת: אם לאחר תקופה של תמיכה לא חל שינוי, הצוות עשוי להחליט שהדרישה לוועדה תהיה מוצדקת. תקופת התמיכה תהיה לפחות חצי שנה.
תהליך המיצוי הוא שלב קריטי שמסייע להבטיח שהוועדה תקבל את כל המידע הדרוש כדי להחליט בצורה טובה ומבוססת על הצרכים של התלמיד.
שלב 4: איסוף מידע ומסמכים
בשלב זה יש לאסוף את כל החומרים הרלוונטיים שיכולים לתמוך בהמלצות הוועדה:
דו"חות רפואיים או פסיכולוגיים: אם יש אבחונים מקצועיים מהעבר, תוצאות אבחונים או הערכות של אנשי מקצוע.
דיווחים מורים וצוות חינוכי: מידע על התקדמות התלמיד, קשיים שהיו, אופי ההתערבויות.
מסמכים נוספים: כל מסמך שיכול לשפוך אור על מצבו של התלמיד, כולל סיכום של תוכניות אישיות או קבוצתיות שנעשו עם התלמיד.
לאחר איסוף הנתונים יש לזמן וועדה של הצוות המקצועי הבית ספרי (מנהל/ת, מחנכ/ת, יועץ/ת או פסיכולוג/ית, רכז שילוב) בהשתתפות מפק/ת ביה"ס ונציגות מהמתיא ע"מ לבחון את תהליך המיצוי. תלמידים שיומלץ להעלות לוועדה יש להחתים את המפקח/ת על טופס שאלון מורה.
שלב 5: תיאום עם ההורים- קיום וועדת טרום זכאות ואפיון.
ההורים צריכים להיות חלק מהתהליך ולהבין את הצרכים של הילד. בשיחה עם ההורים והצוות המקצועי הבית ספרי יש להסביר את המצב, את הצעד הבא והציפיות מהם. תיאום הציפיות חשוב על מנת לשמור על שיתוף פעולה. ההורים יוזמנו להגיש כל מסמך נוסף שיכול לתמוך בבקשה לזכאות.
יש למלא פרוטוקול דיון בוועדה זו.
שלב 6: העלאת המסמכים למערכת צירוף מסמכים
יש להעלות את כל המסמכים הרלוונטיים למערכת צירוף מסמכים:
· טופס ויתור סודיות (אם ההורים גרושים יש לדאוג לחתימה של שני ההורים)
· טופס שאלון מורה מפורט המתאר תפקוד לומד חתום ע"י המפקח/ת.
· מסמכים קבילים התומכים בלקות.
· בדיקות שמיעה וראיה
· פרוטוקול דיון בוועדת טרום זכאות ואפיון.
· טופס מיצוי הליכים ותכנית אישית של התלמיד
שלב 7: ועדת זכאות ואפיון
הוועדה מתקיימת ברשות והזימון לוועדה באחריות יו"ר הוועדה. הוועדה תחליט על אפיון התלמיד ועל המענה המתאים.
שלב 8: סיכום והמשך תהליך
לאחר הוועדה, ההורים והצוות יקבלו סיכום של ההחלטות וההמלצות.

יש לבחון היטב כל מקרה ע"מ לדייק את המענים עבור התלמידים.
בברכת הצלחה
מיטל וצוות המתי"א

